In nomine sanctæ et individuæ Trinitatis. Ego Petrus, abbas monasterii S. Petri de Cella, notum fieri volo omnibus hominibus, præsentibus et futuris, quandam concordiam factam fuisse inter nos et monachos Pontiniaci, de decima grangiæ eorum de Agrimonte; ita videlicet ut ipsi Pontiniacenses solverent nobis, per singulos annos, pro eadem decima, censum unius modii annonæ. Facta est autem hujus concordiæ convenientia per manum donni Alani Autissiod. episcopi: postea vero idem venerabilis episcopus Alanus, erga supradictos Pontiniacenses dilatare volens suæ beneficentiæ largitatem, dedit nobis et ecclesiæ nostræ, pro ejusdem decimæ censu, quadraginta quinque libras. Nos ergo, præsente et laudante capitulo nostro, sæpedictos Pontiniacenses a suprascriptæ decimæ, censusque redditione in perpetuum absolvimus, videlicet decimæ territorii ejus quod habebant et tenebant Pontiniacenses eo die quo ista carta scripta est; id est, totam terram et nemus quam possidebat ecclesia Molismensis cum Guillermo Grosso-Brachio et S. Michaele Tornodori et aliis hæredibus Poliaci, inter finagium de Lescheriis et Nentreio et Sanctas-Virtutes. Hujus concordiæ testes sunt: domnus Alanus, Autissiod. episcopus; Hugo, abbas Quinciaci; Stephanus, abbas Regniaci; Urbanus, abbas Caricampi; Harduinus, abbas Ripatorii; Gaucherius et Reinaudus, monachi Clarevallis; Gauterius et Reinardus, monachi Pontiniaci; Drogo, subprior Cellensis monasterii; tunc enim priorem non habebant; Jacobus, præpositus; Martinus, camerarius, monachi ejusdem Cellensis monasterii et totius capituli conventus, qui præsentes fuerunt. Actum, anno Incarnationis Domini Mº Cº Lº VIIº, regnante rege Francorum Ludovico.